Nordjyske Maja Torp har de seneste otte måneder haft sin gang på Christiansborg, alligevel kan hun stadig fare vild mellem talerstol og grupperum.

Mange danskere sad tirsdag klar til Folketingets åbning fulde af spænding og var lutter øren, for om der på denne dag også blev udskrevet valg. Det blev der som bekendt ikke, men ikke desto mindre var det en særlig dag for nordjyske Maja Torp (V). Det var nemlig hendes første åbningsdag på trods af, at valgperioden nærmer sig sin ende. Det kan dog også gå hen og blive hendes sidste, hvis valget ikke går hendes vej. - Maven er fyldt med sommerfugle, fordi det er meget stort at være med til Folketingets åbning. Det er min allerførste gang. Samtidig er der også en risiko for, at det bliver min sidste gang, siger Maja Torp. Siden 1. februar har hun været medlem af Folketinget for partiet Venstre, hvor hun afløste Karsten Lauritzen. - Der er faste pladser her i Folketinget, og vi sidder jo egentlig meget hierarkisk. Jo længere fremme du sidder, desto længere tid har du været her, siger hun. Faret vild på Christiansborgs gange I otte måneder har Maja Torp været medlem af Folketinget samt ordfører for søfart og ligestilling.Vejen dertil har dog ikke været ligetil - bogstavelig talt. - Jeg må indrømme, at lige i starten synes jeg, at det var lidt af en labyrint. Jeg kom til at gå forkert nogle gange, men så har jeg jo min gode medarbejder Martin, som nogle gange lige hjælper mig med at finde rundt, griner hun. En stor del af sin tid bruger Maja Torp i Venstres gruppeværelse - den såkaldte blå stue. Hun lærte derfor hurtigt vejen hertil. Her mødes partiets folketingsmedlemmer fire gange om ugen til gruppemøde. - Man kan sige, det er vores klasseværelse. Klar til at trykke på knappen Snakken spreder sig på Christiansborgs gange, hvor alle spørger om det samme: Hvornår udskrives valget? - Det går vi jo allesammen og venter på, så vi lytter til hvert et ord, der bliver sagt. Bliver det i dag, i morgen eller på torsdag? Svaret på det spørgsmål må Maja Torp dog vente på lidt endnu. For valget blev ikke udskrevet tirsdag. Derfor fortsætter arbejdet i Folketinget. - Jeg er klar. Jeg har fundet min app frem, så jeg hurtigt kan booke et fly hjem, hvis det bliver aktuelt. For så skal man jo have styr på de sidste detaljer, som hvor plakater og bannere skal hænges op, siger Maja Torp, der har hjemme i Aalborg.